Ζιζή Παπαχαρίση

Η Ζιζή Παπαχαρίση είναι Ελληνοαμερικανίδα κοινωνική επιστήμονας και καθηγήτρια του Πανεπιστημίου του Ιλινόι στο Σικάγο (UIC). Προΐσταται του Τμήματος Επικοινωνίας στο ίδιο πανεπιστήμιο και είναι αρχισυντάκτρια του επιστημονικού περιοδικού Social Media + Society.

 Νεανικά χρόνια και εκπαίδευση 
Η Παπαχαρίση γεννήθηκε και μεγάλωσε στη Θεσσαλονίκη και αποφοίτησε από το Κολλέγιο Ανατόλια το 1991. Έλαβε πτυχίο (διπλό BA) στην Οικονομία και τις Σπουδές Μέσων από το Mount Holyoke College το 1995, μεταπτυχιακό δίπλωμα (MA) στις Επικοινωνιακές Σπουδές από το Kent State University το 1997 και διδακτορικό (Ph.D.) στα Νέα Μέσα και την Πολιτική Επικοινωνία από το Πανεπιστήμιο του Τέξας στο Όστιν το 2000.

 Έρευνα 

Το έργο της Παπαχαρίση εστιάζει στις κοινωνικές και πολιτικές συνέπειες των τεχνολογιών των νέων μέσων και τεχνολογιών επικοινωνίας. Έχει εκδώσει εννέα βιβλία και συγγράψει πάνω από 80 κεφάλαια και άρθρα σε επιστημονικά περιοδικά. Ο δείκτης h-index είναι 50 και περισσότερες από 28.000 αναφορές, σύμφωνα με το Google Scholar.

Στο βιβλίο της A Private Sphere (Polity, 2010), υποστηρίζει ότι οι ψηφιακές τεχνολογίες μεταφέρουν την πολιτική συμμετοχή στον ιδιωτικό χώρο. Αναπτύσσει περαιτέρω αυτή τη θέση στο βιβλίο της Affective Publics: Sentiment, Technology and Politics (Oxford University Press, 2014), στο οποίο υποστηρίζει ότι τα κοινωνικά κινήματα που διαμορφώνονται μέσα από τα ψηφιακά μέσα δεν πρέπει να αξιολογούνται με βάση την πολιτική τους αποτελεσματικότητα αλλά με βάση τις συναισθηματικές εντάσεις που προκαλούν ή το πώς βοηθούν το κοινό να «νιώσει» ένα γεγονός ή ζήτημα. Το Affective Publics τιμήθηκε το 2015 με το βραβείο Καλύτερου Βιβλίου από την Ένωση Επικοινωνίας των Ηνωμένων Πολιτειών (National Communication Association), ενώ έτυχε θετικών κριτικών. Η Λίλια Χουλιαράκη έγραψε ότι το Affective Publics αποτελεί «μία σημαντική συμβολή για την οντολογία της ψηφιακής επικοινωνίας... όπως εισήχθη στον χώρο από αυτό το πρωτοποριακό έργο».

Η Παπαχαρίση έχει επιμεληθεί αρκετές συλλογές των εκδόσεων Routledge, όπως τα A Networked Self and Birth, Life, Death (2019), A Networked Self and Platforms, Stories, Connections (2018), καθώς και τα Identity, Community and Culture on Social Network Sites και Journalism and Citizenship: New Agendas (Routledge, 2009).

Είναι αρχισυντάκτρια του περιοδικού Social Media + Society, που εκδίδεται από τον εκδοτικό οίκο Sage. Στο παρελθόν υπηρέτησε επίσης ως αρχισυντάκτρια του περιοδικού Journal of Broadcasting & Electronic Media.

Η Παπαχαρίση έχει εργαστεί ως σύμβουλος για τις Apple, Microsoft και την προεκλογική εκστρατεία του Μπαράκ Ομπάμα το 2012. Οι απόψεις της φιλοξενούνται συχνά σε μέσα ενημέρωσης, όπως οι New York Times, η Chicago Tribune, και η Washington Post.

 Τιμητικές διακρίσεις 
Η Παπαχαρίση έλαβε αρκετές τιμητικές διακρίσεις και βραβεία σε αναγνώριση της συμβολής της στη μελέτη της τεχνολογίας, της πολιτικής, της κοινωνίας και του πολιτισμού.

 Διακεκριμένη Καθηγήτρια του UIC, Πανεπιστήμιο του Ιλινόι στο Σικάγο, 2022.
 Βραβείο Wayne Danielson, Κολλέγιο Επικοινωνίας Moody, Πανεπιστήμιο του Τέξας στο Όστιν, 2018.
 Ερευνητής Υψηλής Επίδρασης, Κολλέγιο Επικοινωνίας Moody, Πανεπιστήμιο του Τέξας στο Όστιν, 2018.
 Βραβείο Πανεπιστημιακής Επιστήμονος, Σύστημα Πανεπιστημίου Ιλινόι, 2017.
 Βραβείο Εξαιρετικού Βιβλίου HCTD, Τμήμα Ανθρώπινης Επικοινωνίας και Τεχνολογίας της Εθνικής Ένωσης Επικοινωνίας (NCA), 2015.
 Βραβείο Marshall McLuhan, Εθνική Ένωση Επικοινωνίας, 2012.

 Παραπομπές 

 Εξωτερικοί σύνδεσμοι 


Κατηγορία:Έλληνες μετανάστες στις Ηνωμένες Πολιτείες
Κατηγορία:Έλληνες πανεπιστημιακοί του 21ου αιώνα
Κατηγορία:Κοινωνικοί επιστήμονες